ועדת המשנה לעניין ההשכלה הגבוהה, כנסת 17, פרוטוקול מספר 4, 2007-08-21 11:00

אלכס מילר: שלום, אני פותח את ישיבת הוועדה.

אלכס מילר: לפני כמה שבועות דיברתי עם יצחק על הנושא, והגענו להבנות.

אלכס מילר: הבנתי שכרגע הוא בחו"ל.

אלכס מילר: מכיוון שפתיחת שנת הלימודים קרובה, אנו צריכים עכשיו להעלות את הנושא על סדר היום.

אלכס מילר: אם אנחנו נגלוש לחגים, לא נוכל למצוא שום פתרון.

אלכס מילר: גם המועצה להשלכה גבוהה, גם הכנסת וגם חלק מן הפרופסורים נמצאים בפגרה.

אלכס מילר: יש מהלכים שהתחילו אותם המוסדות, ואנו חייבים להבהיר לאותם מוסדות מה עתידם.

אלכס מילר: אני אתן את רשות הדיבור למועצה להשכלה גבוהה, שתסביר לנו מה קורה, איפה הדברים עומדים ומהן הכוונות.

ריקי מנדלצוויג: המל"ג מינתה ועדה חיצונית לבדיקת מצב לימודי מנהל העסקים בארץ, שהורכבה מאנשים מחו"ל ושני אנשים מהארץ.

ריקי מנדלצוויג: בראש הוועדה עמד פרופסור סטיוארט גרינבאום, שהוא דמות ידועה מאוד בתחום.

ריקי מנדלצוויג: הוועדה בדקה את כל תוכניות לימודי מנהל עסקים, הן במכללות והן באוניברסיטאות, ומצאה שהמצב בארץ הוא עגום.

ריקי מנדלצוויג: יש לכך שתי סיבות, הנובעות מסיבה אחת.

ריקי מנדלצוויג: יש נזילה של סגל לחו"ל.

ריקי מנדלצוויג: האוניברסיטאות היום לא מכשירות עתודה מחקרית ברמה גבוהה בכמות הנדרשת, כדי לכסות את כל המכללות במדינת ישראל.

ריקי מנדלצוויג: ככלל המצב עגום.

ריקי מנדלצוויג: אין מוסדות שהוגדרו כטובים מאוד.

אלכס מילר: האם אין מוסד אחד שיצא טוב מהדו"ח הזה?

ריקי מנדלצוויג: ישנם שני מוסדות שיצאו טוב יותר מהאחרים: האוניברסיטה הפתוחה והמרכז הבין תחומי.

מיכל נוימן: אין מוסד שהוועדה אמרה כי יש לציין אותו לשבח.

בולון אורלב: איך מוגדרים הציונים הגרועים?

מיכל נוימן: הם לא נתנו ציונים.

מיכל נוימן: מקריאה של הדוחות אתה יכול להבין באיזה מקום בסקאלה עומד כל מוסד.

מיכל נוימן: הוועדה לא דירגה אותם והמל"ג איננה מדרגת אותם.

בולון אורלב: אבל באיזה מילים הם כינו את התוכניות, שמהן הם לא היו מרוצים?

מיכל נוימן: הם כתבו, שהתוכניות חסרות סגל קריטי או במצב רע מאוד.

בולון אורלב: האם במקרים כאלה לקחתם את האישור חזרה?

מיכל נוימן: לא.

מיכל נוימן: היום זה נמצא בבחינה.

בולון אורלב: אבל קיבלתם המלצות, שאמרו שחסר סגל קריטי בחלק מן המוסדות.

בולון אורלב: מרגע זה ואילך המוסד הזה לא יכול לתת תואר שני?

מיכל נוימן: לא.

בולון אורלב: אבל שמעתי שהיה מוסד אחר, שעליו היו המלצות כן לתת ואותו כן עצרתם.

בולון אורלב: יש פה דברים מאוד תמוהים.

ריקי מנדלצוויג: תכף נגיע לזה.

ריקי מנדלצוויג: כרגע אני סוקרת את המצב.

ריקי מנדלצוויג: אחרי שההמלצות הובאו בפני ועדת המשנה להערכת איכות.

ריקי מנדלצוויג: ...

בולון אורלב: מי יושב בוועדת משנה להערכת איכות?

מיכל נוימן: בראשה יושב פרופסור נחום פינגר, חבר מל"ג, פרופסור שמעון אולמן, פרופסור חיים קלחיין, פרופסור יצחק אלמוב, פרופסור שלמה גרוסמן, ד"ר פואד פארס, פרופסור תמר אריאב, מנכ"ל המל"ג, סטיבן סתיו, ריקי מנדלצוויג, פרופסור זמירה מברך, איתי שונשין.

בולון אורלב: האם כל אלה מהווים את ועדת האיכות.

מיכל נוימן: לא.

מיכל נוימן: זו ועדת המשנה של המל"ג לנושא הערכת האיכות.

מיכל נוימן: ועדת המשנה הזו קיבלה לידה את הדוחות של מנהל עסקים.

ריקי מנדלצוויג: הוועדה הזאת בחנה את הדוחות, שמעה את פרופסור גרינבאום, והעבירה המלצה למל"ג לעכב פתיחת תוכניות חדשות במוסדות ותיקים ובמוסדות חדשים כאחד, עד אשר תיבחן מדיניות חדשה כלפי מנהל עסקים, ותקבע מדיניות איך מיישמים את הנושא של העלאת רמת הלימודים.

אלכס מילר: האם הוועדה הזו מסרה המלצות?

מיכל נוימן: כן.

אלכס מילר: הוועדה שלכם בחנה אותם תוכניות ומוסדות.

אלכס מילר: האם הקריטריונים שונים מאותם ההמלצות שהגישה הוועדה, שבחנה את הנושא של מנהל עסקים.

אלכס מילר: האם עניין ההקפאה מסתמך על זה שאנחנו כמל"ג נתנו לכם היתר ואישור, כי אנחנו כמועצה להשכלה גבוהה הגוף המקצועי שבחן.

אלכס מילר: אם אותן המסקנות של הוועדה שבחנה את הנושא זהות לאותן מסקנות של אותה ועדה שאתם אחראים עליה, שחייבת לבדוק כל תוכנית וכל מוסד, אז לבוא ולהגיד שעכשיו צריכים לשנות את שיטת אבחון המוסדות זה משהו אחר.

אלכס מילר: איפה ההגיון?

אלכס מילר: ברגע שאתם סגרתם משהו חדש שלא מזמן נבדק, זה אומר שהעבודה שאתם עשיתם אינה בסדר.

אלכס מילר: כלומר, אתם חייבים להקפיא את התוכניות של אלה שעשו טעויות.

אלכס מילר: יכול להיות שאתם הייתם בסדר, אבל המוסדות לא פעלו לפי הקריטריונים שאתם קבעתם.

אלכס מילר: לקחת משהו שעבר את כל הבדיקות שלכם ולהעבירו לוועדה חיצונית, זה לא נכון.

אלכס מילר: בכל תחום שנקים ועדה חיצונית, אנחנו נמצא עוד מוסדות שלא עומדים בקריטריונים שקבעה הוועדה.

אלכס מילר: הקימו את ועדת שוחט בשביל להילחם בנושא של בריחת מוחות ולמצוא פתרון לבעיה של המחקר.

אלכס מילר: זו הסיטואציה שמדינת ישראל מתמודדת איתה.

אלכס מילר: צריך להבין את הרציונאל של ההחלטה, לקחת משהו שאתם אישרתם בתור הגוף המקצועי המוסמך והמתוקצב על ידי המדינה, ולאפשר לאלה שכן עשו טעות להמשיך ולפעול.

אלכס מילר: אין פה היגיון.

אלכס מילר: תסבירו לנו, מדוע קיבלתם החלטה לסגור את אלה שעברו את הבדיקה שלכם.

אלכס מילר: אותם מוסדות שנכשלו בבחינה קיבלו לפני הרבה זמן את ההיתר, אבל אלה שקיבלו עכשיו היתר קיבלו זאת על פי קריטריונים חדשים.

מיכל נוימן: אני אנסה להבהיר חלק מהדברים.

מיכל נוימן: יש שתי פרוצדורות הקיימות במל"ג.

מיכל נוימן: הפרוצדורה שקיימת שנים, היא הפרוצדורה של פתיחת תוכניות חדשות ופתיחת מוסדות חדשים.

מיכל נוימן: הקריטריונים של פתיחת מוסדות חדשים ותוכניות חדשות, הם קריטריונים מסוימים שנקבעו לפי נוהל שקיבלה המל"ג, נוהל פתיחת תוכניות לימודים חדשות.

מיכל נוימן: לפי הקריטריונים שכתובים שם וקריטריונים שקובעות ועדות שבודקות תוכניות בשלב פתיחת התוכנית, התוכניות האלה נבדקות.

מיכל נוימן: הקריטריונים האלה הם קריטריונים שונים בבדיקות האיכות, כאשר את בדיקות האיכות התחילו לפני 3-4 שנים.

מיכל נוימן: בדיקות האיכות מתייחסות לתוכניות לימודים, שקיימות מזה מספר שנים.

מיכל נוימן: מן הסתם דורשים משהו אחר ממוסד שמקיים תוכנית לימודים 10 שנים, ומשהו אחר ממוסד שזה עתה פתח את תוכנית הלימודים.

מיכל נוימן: מוסד שקיבל היתר בכלל לא ייכנס לבדיקת האיכות, כי בדיקות האיכות חלות רק על תוכניות שקיבלו הסמכה קבועה, או הסמכה זמנית שקיימת כבר הרבה שנים.

מיכל נוימן: מדובר על תוכניות מבוססות שקיימות כבר הרבה שנים, ולכן הקריטריונים הם שונים.

בולון אורלב: אני לא מבין את זה.

מיכל נוימן: אלה קריטריונים שונים.

מיכל נוימן: אתה מצפה שבמוסד לימודים יהיה יחס מסוים בין אנשי סגל לבין סטודנטים.

מיכל נוימן: יש איזה מינימום הנדרש ממוסד חדש, 3-4 אנשי סגל.

בולון אורלב: כלומר, אתם דורשים יותר ממוסד ותיק.

מיכל נוימן: נכון, ובטח ממוסד המקיים תואר שני ושלישי.

מיכל נוימן: אתה לא דורש מה שאתה דורש ממוסד מחקרי ממוסד לא מחקרי.

בולון אורלב: זה דבר מוזר.

בולון אורלב: אם מספר פרופסורים בדרך לתואר הוא קריטריון לאיכות אקדמית, אז אם את עושה הנחה למישהו את פוגעת באיכות האקדמית.

מיכל נוימן: למי אנחנו עושים הנחה.

בולון אורלב: אמרת שיש לך קריטריונים אחרים למוסד ותיק ולמוסד חדש.

מיכל נוימן: אמרתי, שבהתחלה אנחנו לא מציבים דרישה ל-20 פרופסורים.

מיכל נוימן: אין טעם לדרוש דרישות כאלה כאשר נפתחת תוכנית לימודים חדשה.

מיכל נוימן: אתה לא דורש מהם לקיים את מה שמוסד ותיק מקיים.

בולון אורלב: אתם צריכים לדרוש מהם בדיוק את מה שאתם דורשים בכל מוסד אחר.

דב גולדברג: הוועדה הבודקת שלנו דרשה פי כמה יותר פרופסורים מהדרישות הפורמאליות שלכם.

בולון אורלב: את אומרת שהדרישות האקדמיות לסגל אקדמי ממוסד חדש הן שונות מאלה הקיימות במוסד ותיק.

מיכל נוימן: ברור.

מיכל נוימן: בשנה א' במוסד ותיק אתה לא מתעסק עם זה בכלל.

בולון אורלב: את אומרת שיש קריטריונים שונים, הנדרשים ממוסדות שונים.

מיכל נוימן: אנחנו מסתכלים בעיניים אחרות על מוסדות ותיקים.

בולון אורלב: אני לא מכיר את המושג של "עיניים אחרות".

בולון אורלב: אני מכיר את המושג "קריטריונים".

בולון אורלב: ביקשתי ממך דוגמא, ואת נתת לי את הדוגמא של הרכב סגל אקדמי.

בולון אורלב: אני תמה, איך זה יכול להיות.

בולון אורלב: האם יש איכות אקדמית שונה?

מיכל נוימן: יש דרישות שונות ממוסד חדש שפותח את שעריו ומקיים שנה א', לעומת מוסד ותיק שמקיים תואר מלא, כולל תואר שני ותואר שלישי.

בולון אורלב: מהי ההנחה שאת עושה בשנה א'.

מיכל נוימן: אתה לא דורש ממנו להציג סגל כפי שאתה דורש ממוסד שמקיים תואר מלא ונמצא בשטח כבר 20 שנה.

בולון אורלב: או שאת לא מבינה את השאלה שלי, או שאת מתחמקת מהשאלה שלי.

דב גולדברג: יש פה משהו לא ברור, מכיוון שהמוסד החדש מציג סגל של 7 פרופסורים ו-23 דוקטורים לתוכנית הזאת.

דב גולדברג: אני לא מכיר הרבה מוסדות ותיקים, המציגים את אותו הרכב סגל.

דב גולדברג: מה שנאמר פה כרגע תמוה.

אלכס מילר: חשוב לדעת, כמה מוסדות נכנסו לכותרת של תחת הקפאה.

אלכס מילר: בשנת 2005, בכנסת הקודמת, קיבלו החלטה של הפיכת מספר מוסדות למוסדות ישראלים.

בולון אורלב: אני הייתי אז יו"ר ועדת החינוך, שעשה את כל המהפכה הזאת.

בולון אורלב: לכן זה כל כך כואב לי.

בולון אורלב: כמה מאמץ השקיעה הוועדה הזאת, כדי שהשלוחות הזרות יעברו גיור כהלכה ויהפכו למוסדות ישראלים?

בולון אורלב: כמה שעות הקדשנו למהלך הזה?

בולון אורלב: היום נראה שאתם במל"ג עושים מהלך שרירותי, שמקומם ולא מתקבל על הדעת.

בולון אורלב: זה נראה לא יפה.

בולון אורלב: הגילדה מנסה לחסום מוסדות פרטיים.

מיכל נוימן: אנחנו לא חסמנו את המוסד.

בולון אורלב: מה לא חסמתם?

בולון אורלב: אתם רבע שעה לפני ישיבה עצרתם ועדות מקצועיות, שממליצות לתת את התואר השני, בטענה שיש ועדה שעכשיו עוצרת את התוכניות בכל המוסדות.

בולון אורלב: הרעים שיש עליהם ביקורת ממשיכים ללמד, ואת הטובים עוצרים.

בולון אורלב: מה ההגיון?

בולון אורלב: אני מלווה את העניין הזה כבר קרוב לעשר שנים, ועושה מאמצים אדירים להפוך את המוסדות האלה למוסדות ישראלים.

בולון אורלב: הם עשו מהלך אמיץ, הפכו למוסדות ישראלים, ותקעו אותם.

בולון אורלב: אם הם היו נשארים שלוחה זרה, לא היה קורה שום דבר.

בולון אורלב: זה כואב לי, כי אני הייתי מהיוזמים להפוך את השלוחות הזרות למוסדות ישראלים.

אלכס מילר: כמה מוסדות הוקפאו?

ריקי מנדלצוויג: 4 מוסדות.

בולון אורלב: איזה מוסדות?

ריקי מנדלצוויג: אני לא זוכרת בדיוק.

בולון אורלב: אני לא מקבל את התשובה הזאת.

בולון אורלב: אני מבקש להתקשר ולברר זאת.

בולון אורלב: שמישהו ייצא, יתקשר ויגיד לנו איזה מוסדות הוקפאו.

בולון אורלב: לא יכול להיות שאתם יודעים להקריא את כל רשימת הפרופסורים היושבים בוועדת איכות, ואתם לא יודעים להקריא 4 מוסדות שהוקפאו.

דב גולדברג: אף מוסד לא הוקפא.

ריקי מנדלצוויג: לא הוקפא אף מוסד בשלב של דרבי.

דב גולדברג: נכון.

בולון אורלב: זה בדיוק מה ששאלתי.

בולון אורלב: האם מוסד שעמד על סדר היום הוקפא אחרי ההמלצות?

ריקי מנדלצוויג: לא היה עוד מוסד כזה.

בולון אורלב: מה ההיגיון להקפיא אותו.

אלכס מילר: יש פה כמה תהליכים מקבילים.

אלכס מילר: התהליך הראשון הוא תהליך של הפיכת שלוחות למוסדות ישראליים.

אלכס מילר: התהליך הזה נבדק על ידי ועדה מקצועית של המועצה להשכלה גבוהה, וכל החלטה בנוגע לכל מוסד היא החלטה נפרדת.

אלכס מילר: התהליכים של מבדקים, הם תהליכים חדשים שהתחילו בשנת 2005.

אלכס מילר: אני יכול לתאר, שמי שנמצא בהרכב הוועדה הבוחנת של המוסדות אלה אנשים שמעודכנים און ליין.

אלכס מילר: כרגע יש לנו בעיה עם M.B.A.

אלכס מילר: התקלה הזו באה בגלל ששנים ישנה בעיה, ורק עכשיו זה צף.

אלכס מילר: אין שום קשר למשהו שנבנה עכשיו.

אלכס מילר: לפי מה שאני יודע, המוסד הזה עבר את כל הדרישות שאתם קבעתם.

אלכס מילר: אני לא רואה שום רציונאל לכך שיבוא מישהו מקצועי וימחק את העבודה שעשיתם במשך שנה-שנתיים.

מיכל נוימן: לא מחקו את העבודה.

מיכל נוימן: יש דוח מאוד קשה של ועדה שבדקה את התוכניות למנהל עסקים.

מיכל נוימן: המועצה עושה חושבים בנושא הזה, וביקשה מוועדת המשנה שלה להציע תוכנית פעולה.

בולון אורלב: מה הקשר להמלצות?

מיכל נוימן: הקשר הוא, שלא ייתכן שבמצב כל כך קשה המועצה תגיד שמצב הלימודים במנהל העסקים בארץ הוא קשה, ומצד שני תרים את היד ותצביע לאשר תוכנית לימודים.

בולון אורלב: שוועדת משנה שלה המליצה.

מיכל נוימן: אבל התברר שהמוסדות לא מצליחים להתרומם ולקיים את התוכניות.

דב גולדברג: והם ממשיכים לקיים את הלימודים, ואותי אתם מענישים.

מיכל נוימן: הם ממשיכים בשלב זה.

מיכל נוימן: האם אתה רוצה שסטודנטים רשומים ולומדים יעצרו את לימודיהם?

בולון אורלב: האם את רוצה שהם יפסידו שנת לימודים?

בולון אורלב: הטובים סובלים והרעים נהנים.

בולון אורלב: ביקשו ממני לחתום על הצעת החוק, שיזם הרב מלכיאור, נגד החלטת המל"ג שקבעה שבשביל תואר ראשון צריך ללמוד שלושה ימים ולא יומיים.

בולון אורלב: אני לא חתמתי על הצעת החוק, כי אני חושב שזה לא ראוי שכנסת תתערב בשיקולים אקדמאיים.

בולון אורלב: עמדתי בלחץ כבד מאוד, כמו כל חברי הכנסת.

בולון אורלב: היום אני מתחיל להצטער.

בולון אורלב: אתם עושים טעויות איומות, שמקוממות.

בולון אורלב: אני קורא בעיתון שעכשיו הולכים לתת משכורת של 65,000 שקלים לסגן יו"ר המל"ג.

בולון אורלב: מגישים בקשות לוועדת הכספים לתקן את החוק, אבל אני מקווה שהחוק הזה לא יעבור.

בולון אורלב: אנחנו נילחם נגדו בכל הכוח.

בולון אורלב: אתם מקוממים.

בולון אורלב: השתגעתם לגמרי.

בולון אורלב: המל"ג שהיה סמל להתנהלות רציונאלית, מסודרת ואחראית, טועה עכשיו.

מיכל נוימן: אבל דרבי קיבל אישור בתחומים אחרים.

בולון אורלב: גורלם לא יכול להיות שונה מאלה שקיבלו את הביקורת הכי קשה.

בולון אורלב: אם הייתם פוסלים 3-4 מוסדות מאלה שקיבלו ביקורת קשה, הייתי מבין אתכם.

מיכל נוימן: הם אולי עוד ייפסלו.

בולון אורלב: אתם לא תיפסלו אותם, כי הרי הישיבה הבאה של המל"ג היא באוקטובר.

מיכל נוימן: שנת הלימודים תיפתח.

מיכל נוימן: כאשר יש סטודנטים בצמרת, המל"ג לא תעצור את המוסד.

בולון אורלב: ואצלם אין סטודנטים בצנרת?

מיכל נוימן: לא סטודנטים במוסד הישראלים במנהל עסקים.

בולון אורלב: את אומרת דברים מקוממים.

בולון אורלב: יש פה העברת מקל משלוחה זרה למוסד ישראלי.

בולון אורלב: אין פה יש מאין.

בולון אורלב: המל"ג צריך לעודד את התהליך הזה, ולהתגייס לעזור לו.

בולון אורלב: אתם הראשונים שהייתם צריכים לחשוב איך לעודד את המהלך הזה, כדי להפסיק את המנהג הנפסד הזה של השלוחות הזרות.

בולון אורלב: הם הלכו לקראת מהלך אמיץ, ועכשיו כל העולם צוחק עליהם.

בולון אורלב: אתם פשוט מקוממים.

בולון אורלב: אם הבעיה הזו לא תיפתר ותהיה הצעת חוק, אני אחתום על הצעת החוק כדי להעמיד דברים על דיוקם.

אבי ביתן: אנו עובדים מול ועדות מקצועיות של המל"ג כבר שנתיים.

אבי ביתן: הוועדה המקצועית מורכבת מאנשים שהם בכירי הסגל האקדמי בישראל בתחומם, ביניהם כלת פרס ישראל לניהול, פרופסור מרים ארז ואמיר ברנע מהאוניברסיטה העברית.

אבי ביתן: הוועדה המקצועית שלכם ביקשה מאיתנו מימון של הפעילות, לא קיבלה מעולם אפילו הגה של תהייה לגבי הדרישות שלה וכל בקשה מולאה מיידית, כל איש סגל שנדרש גויס מיידית.

בולון אורלב: מי היה בוועדה המקצועית?

אבי ביתן: פרופסור אמיר ברנע ומרים ארז.

דב גולדברג: מרים ארז היא כלת פרס ישראל לניהול מהטכניון, שבבדיקות של ועדת איכות היא יצאה במקום גבוה.

דב גולדברג: פרופסור אמיר ברנע שייך לשני המוסדות הגבוהים בבדיקה שנערכה, ופרופסור ששון בן יוסף, שהוא פרופסור לחשבונאות מהאוניברסיטה הישראלית.

בולון אורלב: ליגה לאומית.

אבי ביתן: תהליך הגיור נחתם פה בכנסת.

אבי ביתן: הכנסת עמדה מאחורי ההסכמה שלנו לתיקון חקיקה שסוגרת שלוחות בישראל.

אבי ביתן: היום אני בא לכאן לבקש מהכנסת לקיים את התהליך כפי שהובטח לי.

אבי ביתן: אמרו לנו, שאם התוכנית תאושר מקצועית, אף אחד לא יעמוד בדרכנו.

אבי ביתן: חוות הדעת של הוועדות המקצועיות בפנינו.

אבי ביתן: אין שם ולו רמז למשהו שהוא לא תקין.

אבי ביתן: אין הרבה מוסדות בישראל שיש להם 7 פרופסורים ו-23 דוקטורים בחוג למנהל עסקים.

אבי ביתן: אפשר לבדוק את המוסדות האחרים, ולראות מי נמצא בסגל האקדמי אצלנו.

אבי ביתן: יש לנו מבכירי האנשים בתחומם, והדברים ניתנים לבדיקה.

אבי ביתן: לומר לנו, שיש בעיית איכות במוסדות הישראלים הקיימים ולכן לא נוכל לפתוח תוכניות, זה לא בסדר.

אבי ביתן: מל"ג היתה צריכה להיות הוגנת מספיק, כדי לבקש מאותה ועדה מקצועית לבחון את התוכניות שבקנה, ולבדוק האם התוכניות המוגשות מוגשות על פי דעתה.

אבי ביתן: התוכנית שלנו זה לא דבר שצץ מלפני חודשיים.

אבי ביתן: היא מונחת על שולחנכם כבר שנתיים.

אבי ביתן: ב-16 ליוני 2005 היא הונחה על שולחנכם.

אבי ביתן: היה ניתן לבדוק אותה, ואם היא היתה נמצאת פסולה היינו מתביישים לבוא לכנסת לבקש עזרה.

אבי ביתן: כפי שאמרה מיכל, פספסנו בשבוע.

אבי ביתן: אם הדיון לגבינו היה מתקיים שבוע קודם, היינו מקבלים היתר.

אבי ביתן: הוא לא התקיים, כי ביקשו דוח על דרבי.

אבי ביתן: המועצה להשכלה גבוהה נתנה לנו אישור.

אבי ביתן: "ההיתר ניתן בהתאם שיומצא מכתב בהסתמכות על דרבי.

אבי ביתן: ..

אבי ביתן: מאשרים לפתוח באופן חריג..".

אבי ביתן: התנאי קוים.

אבי ביתן: גם המכתב ניתן, ואותה ועדה בדקה את הפעילות שלנו בדרבי.

אבי ביתן: האם זה ספר משתנה?

אבי ביתן: האם אלה קריטריונים ניידים?

אבי ביתן: המל"ג צריך להיות אירופאי.

אבי ביתן: צריך לכתוב ספר של קריטריונים, כך שמי שיעמוד בקריטריונים האלה יקבל אישור, ומי שלא יעמוד בקריטריונים לא יקבל אישור לעולם.

אבי ביתן: המל"ג בוחר שלא לכתוב את הקריטריונים, והוא מנייד אותם.

אבי ביתן: אני אשלם משכורת ל-29 חברי סגל החל מהראשון לנובמבר כי חתמתי איתם כבר על הסכמים, אבל זה בכלל לא מעניין אתכם.

אבי ביתן: זו היתה בחירה שלי להקים מוסד ישראלי ולהפוך מוסד רווחי למוסד ישראלי שהוא מלכ"ר.

אבי ביתן: אני בן אדם מטורף, שיש לו חלומות.

אבי ביתן: ההחלטה היא החלטת איש אחד.

אבי ביתן: זו לא החלטת ועדה, וקראתי את הטקסט האנגלי של ועדת הבדיקה שלכם.

אבי ביתן: אין שם המלצה להקפיא שום מוסד.

אבי ביתן: יש אמירה בשולי הדברים, שצריך לבחון את זה בראייה של המלצות הוועדה.

אבי ביתן: במסקנות ועדת הבדיקה אין המלצה להקפיא שום מוסד.

אבי ביתן: לא תיקנתם את הדברים לגבי המוסדות הקיימים.

אבי ביתן: סטודנטים יתחילו ללמוד בנובמבר במוסדות הקיימים, שלגביהם נכתב שהתוכנית היא מינורית ולא ראויה.

אבי ביתן: את כל מה שנדרש לתקן באותם מוסדות, אנחנו נתקן אם יימצא שהתוכנית שלנו לא עונה על הדרישות.

בולון אורלב: כמו כל מוסד אחר.

אלכס מילר: אני בטוח שאף מוסד אחר לא ייסגר ולא יוטל עליו הקפאה.

אלכס מילר: אתם תמסרו להם הוראות לתיקון, והם יתקנו.

מיכל נוימן: נכון להיום יש מוסד אחד שלו לא אושר רישום סטודנטים לשנת תשס"ט בתחום מדעי המחשב.

בולון אורלב: כמי שמלווה את התהליך הזה כבר 10 שנים, אני אומר לכם שיש פה עשרות חברי כנסת, שמרגישים שיש להם אחריות כי הם היו ערבים למהלך הזה.

בולון אורלב: אני הייתי מאלה ששכנעו חברי כנסת להפוך את השלוחות הזרות למוסדות ישראליים.

בולון אורלב: אני לא יכול להסתכל להם בעיניים היום.

מיכל נוימן: אנחנו מתקדמים עם התהליכים האלה.

בולון אורלב: אתם מפלים אותם לרעה.

בולון אורלב: אם היה מדובר בתואר M.B.A של האוניברסיטה העברית, זה לא היה קורה.

מיכל נוימן: הכל זה עניין של ספקולציות.

בולון אורלב: אין לי ספק, כמו שאין לי ספק שאף תוכנית לא תיסגר.

בולון אורלב: תאמרו לאותו גוף: אלה ההערות, אם לא תתקן תוך פרק זמן אנחנו נשקול לקחת לך את ההיתר.

בולון אורלב: זה צריך להיות דנם.

בולון אורלב: באופן טכני הם מוסד חדש, אבל במהות הם לא מוסד חדש.

בולון אורלב: הם לא מייצרים יש מאין.

בולון אורלב: אתם מבקשים להתחיל עוד הפעם מאבק על השלוחות הזרות.

מיכל נוימן: הם קיבלו אישורים ליתר הדברים.

אבי ביתן: יש לזה משמעות כלכלית כבדה מאוד.

אבי ביתן: זה תואר מרכזי אצלנו.

אבי ביתן: אנחנו בית הספר הגדול בארץ למנהל עסקים.

בולון אורלב: תאמיני לי, אין לי שום קשר כלכלי איתם.

בולון אורלב: אף אחד ממשפחתי לא לומד שם, והעניינים הכלכליים שלהם לא מעניינים אותי.

בולון אורלב: אותי מעניין הסדר של ההשכלה הגדולה במדינת ישראל.

בולון אורלב: אני לא יכול לעמוד מהצד ולראות שיש תהליך גיוס, שאני חש שיש בו אפליה לא ראויה ומקוממת.

בולון אורלב: הישיבה הבאה של המל"ג מתקיימת באוקטובר-נובמבר.

בולון אורלב: זה כבר הורס שנת לימודים, ואני לא מוכן לזה.

בולון אורלב: יש נוהל קיץ של המל"ג, להעביר החלטות גם במהלך הקיץ.

בולון אורלב: אני אציע ליו"ר להעביר החלטת ועדה, שאנחנו תובעים מכם להביא את הנושא הזה לדיון ולהחלטה בנוהל קיץ, תוך התחייבות שהמוסד יתקן את הדברים כמו כל מוסד אחר.

אופיר סמואל: מעבר לפן הכלכלי, יש פה פגיעה באלפי סטודנטים שלומדים, שיכלו להמשיך לתואר שני במוסד של דרבי.

אופיר סמואל: אנחנו מקבלים עשרות פניות של סטודנטים שבנו על זה, ונתקעו.

דב גולדברג: אני רוצה להוסיף הערות לגבי התהליך שהיה.

דב גולדברג: בחודשים האחרונים שלפני האישור של הוועדה נתבקשנו על ידי הוועדה לגייס עוד פרופסורים.

דב גולדברג: גם לאחר שנתנו לנו את האישור, ביקשו מאיתנו לצרף לסגל עוד פרופסור בחשבונאות.

דב גולדברג: בחודשים האחרונים גייסנו 5 פרופסורים נוספים.

דב גולדברג: אני אומר לך, אנחנו פי כמה מדרישות הוועדה.

דב גולדברג: הוועדה אומרת לנו: דרישות הסף של המל"ג לא מעניינות אותנו.

דב גולדברג: אתם רוצים אישור, אנחנו רוצים 7 פרופסורים למרות שמספיק 2.

דב גולדברג: אנחנו רוצים 20 דוקטורים למרות שמספיק 5.

דב גולדברג: אותנו לא מעניינות ההוראות של המל"ג, אנחנו קובעים.

דב גולדברג: אנחנו התיישרנו לפי כל בקשה של ועדת המשנה הזו.

דב גולדברג: רק בחודשים האחרונים החתמנו פרופסורים על חוזים.

דב גולדברג: היום אני צריך לשלם להם משכורת.

דב גולדברג: הוועדה אמרה לי: תשכור אותנו ועל סמך זה יהיה לך היתר לפתיחת שנת הלימודים.

דב גולדברג: היום אני צריך לשלם משכורות במיליוני שקלים.

דב גולדברג: במל"ג הטעו אותי.

דב גולדברג: הוועדה כתבה בדו"ח, שהמכללה עשתה כל מה שנדרש ממנה.

דב גולדברג: את כל מה שביקשו, תיקנו בתוכניות הלימודים.

דב גולדברג: לא מדובר רק בסגל.

דב גולדברג: מדובר בספרייה גם.

דב גולדברג: הם ביקשו שנחתום על הסכמים עם עוד מאגרי מידע.

דב גולדברג: את הכל הם דרשו שבועיים-שלושה לפני הדיון הזה.

דב גולדברג: בעיני זה אפילו היה יותר חמור.

דב גולדברג: ב-17 ליולי ישבתי בוועדת המשנה בדיון על ייעוץ בחינוך.

דב גולדברג: שאלתי, האם אני צריך להגיד משהו על ה-M.B.A והם אמרו שלא.

דב גולדברג: רבע שעה אחרי זה הם יוצאים ואומרים שעצרו את זה.

דב גולדברג: מחדר אחד לשני הם עצרו את התוכנית.

מיכל נוימן: הם לא ידעו.

מיכל נוימן: איך ועדת המשנה יכלה לדעת שזו ההחלטה שתתקבל?

אבי ביתן: הגוף המקשר הוא סגן יו"ר המועצה, פרופסור גלנור.

אבי ביתן: הוא היה בשתי הוועדות.

בולון אורלב: אני לא מכיר מקרה, בו הגיעו למל"ג המלצות של ועדות משנה להעניק היתרים, והמל"ג לא אישרה זאת.

מיכל נוימן: זה קורה.

מיכל נוימן: זה לא משהו שקורה הרבה, אבל הוא קורה.

מיכל נוימן: יכולים להיות חילוקי דעות בין המל"ג לבין ועדת המשנה.

מיכל נוימן: זה לא קורה הרבה, אבל זה קורה.

בולון אורלב: אני לא מכיר דוגמא, שבאה ועדת המשנה, לא מצאה פגם מהותי בהמלצה, ובכל זאת לא נתקבלה ההמלצה.

מיכל נוימן: זה לא עניין של פגם.

מיכל נוימן: יכולים להיות חילוקי דעות בין המל"ג לבין ועדת המשנה.

מיכל נוימן: קורה שמל"ג איננה מקבלת המלצות של ועדת משנה.

מיכל נוימן: זה לא קורה הרבה, אבל זה קורה.

בולון אורלב: זה כאשר המחלוקת היא מחלוקת מהותית.

בולון אורלב: יכול להיות שבאה ועדת המשנה ואומרת מה היא מציעה, מתקיים דיון, והרוב במל"ג אומר:

בולון אורלב: אנחנו לא מסתפקים במה שאתם תבעתם.

בולון אורלב: זה לגיטימי.

בולון אורלב: המל"ג היא לא חותמת גומי של ועדת המשנה.

בולון אורלב: לא קרה תקדים שמתקיים דיון לא מהותי כזה.

בולון אורלב: היו צריכים לקחת את הדוח, לראות אם יש בעיה ומבקשים לתקנה.

מיכל נוימן: ההחלטה היא החלטה עקרונית שאומרת עושים הולד למערכת.

בולון אורלב: אין הולד לטובים וקונטיניו לרעים.

מיכל נוימן: זה הולד מערכתי.

מיכל נוימן: מישהו אמר, הוציאו כרטיס אדום למל"ג.

מיכל נוימן: ועדת האיכות הבינלאומית הוציאה כרטיס אדום למל"ג, ומל"ג עוצרת את המערכת.

בולון אורלב: זה לא נכון.

בולון אורלב: מי שהוציאו לו כרטיס אדום ממשיך ללמד.

מיכל נוימן: בשלב הזה.

בולון אורלב: אני לא יודע מה זה "בשלב הזה".

בולון אורלב: יכולתם לתת היתר גם להם, וכאשר תמצאו פגמים תוציאו להם כרטיס אדום.

בולון אורלב: בינתיים להם אין כרטיס אדום אלא כרטיס ירוק.

בולון אורלב: כרגע עוצרים את מי שיש לו כרטיס ירוק, בעוד שמי שיש לו כרטיס אדום ממשיך.

בולון אורלב: המשל דומה לזה שישנה תאונת מטוס בחיל האוויר, ומפקד חיל האוויר קודם כל משבית את כל הטייסת.

בולון אורלב: אתם מקרקעים את המטוס החדש שהגיע מסדרה חדשה.

בולון אורלב: יתר המטוסים מאותו סוג של המטוס שנחת, ממשיכים לטוס.

מיכל נוימן: כיוון שיש כבר סטודנטים במערכת.

בולון אורלב: אבל גם פה יש סטודנטים.

מיכל נוימן: לא עצרנו אותם ללמוד M.B.A בדרבי.

בולון אורלב: הם לא יכולים להמשיך ללמוד.

בולון אורלב: יכול להיות שמבחינת

בולון אורלב: כם הם כן יכולים להמשיך ללמוד, אבל מבחינת דרבי הם לא יכולים להמשיך ללמוד.

בולון אורלב: לדרבי יש חובות מסוימים.

בולון אורלב: אין להם שום אינטרס להיות פה יותר.

בולון אורלב: אתם משאירים אותם קרחים מכאן ומכאן.

דב גולדברג: אני אסיים בשלוש הערות קצרות.

דב גולדברג: לגבינו הסתיים התהליך, ואנחנו כבר מוסד קיים.

דב גולדברג: ברגע שוועדת המשנה אישרה אותנו, אנחנו מוסד קיים.

דב גולדברג: אי אפשר להתייחס אלינו כמו אל מוסד חדש.

דב גולדברג: אנחנו המוסד היחיד במצב הזה.

דב גולדברג: למי שיש ועדת בדיקה נאמר, כי ועדת הבדיקה תמשיך, ואם יהיו תיקונים הם יצטרכו לבצע אותם.

מיכל נוימן: לא.

מיכל נוימן: נאמר, כי ההחלטה על פתיחת התוכנית תהיה בכפוף להחלטה.

דב גולדברג: אני היחיד שעבר את כל התהליך וסיים אותו.

דב גולדברג: אני ביקשתי, תנהגו בנו כמו שנהגתם באחרים.

דב גולדברג: הוועדה המלווה של שלושת הפרופסורים, היא ועדה שמלווה אותנו עד להכרה.

דב גולדברג: אנחנו לא עובדים לבד.

דב גולדברג: תחייבו את הוועדה ואותנו לשנות את הדברים בהתאם למסקנות שתקבלו.

דב גולדברג: דבר נוסף, שבועיים קודם אותו מל"ג אישר לנו את ה-B.A במנהל עסקים.

דב גולדברג: ידעתם כבר אז את המסקנות.

דב גולדברג: השיקול של ה-M.B.A הוא שיקול ממקום אחר, לצערי.

דב גולדברג: נניח שדרבי תמשיך ללמד באיזשהו אופן.

דב גולדברג: אתם יוצרים מצב שבו דרבי כשלוחה זרה תמשיך ללמד, ואילו אנחנו כמוסד חדש שנבדק עכשיו, עם סגל חדש ומצוין, לא נוכל לעשות זאת.

דב גולדברג: במקרה הגיעו ריקי ומיכל כנציגות המל"ג, אבל לי אין שום טענה כלפיהן באופן אישי.

דב גולדברג: אני מעלה פה טענה כלפי המל"ג.

בולון אורלב: אבל הן מגינות על זה כאילו הן מסכימות עם ההחלטה.

ריקי מנדלצוויג: אנחנו מסבירות את העובדות.

בולון אורלב: אבל אל תתלהבו יותר מדי.

אלכס מילר: אני רוצה לומר, שאנחנו לא מחפשים לקצר תהליכים.

אלכס מילר: אנחנו לא מחפשים לפגוע באקדמיה הישראלית, אבל אנחנו מחפשים סדר.

אלכס מילר: אני חושב, שההחלטות שמתקבלות הן לפעמים לא עונות על אותם היעדים, שנקבעו בשביל לקבל את ההחלטה הזו.

אלכס מילר: אם נקבע היעד לטפל בנושא של מנהל עסקים, צריך להתחיל לטפל בבעיה ולהעביר את המסר לכל מי שבעייתי על מנת שיתקן.

אלכס מילר: לבוא ולתת לכל מי שנכשל להכניס סטודנטים, זה לא בסדר.

אלכס מילר: אני בטוח שלאותם סטודנטים שנכנסים עכשיו לאותן תוכניות שנכשלו, אין שום מושג שהתוכניות הללו נכשלו.

ריקי מנדלצוויג: זה באינטרנט.

אלכס מילר: אני לא חושב, שזה משהו שהסטודנטים נחשפים אליו.

אלכס מילר: אני בטוח שהאוניברסיטה לא מודיעה להם על זה.

אלכס מילר: אנחנו קיבלנו את הדיווח שלכם ואת הדעה שלכם.

אלכס מילר: מדובר על מוסד אחד, מוסד טרי, שעבר את הבדיקה שלכם לא מזמן.

אלכס מילר: אני רוצה לחזק אתכם דווקא.

אלכס מילר: יש לכם מערכת מסודרת, שעושה את העבודה.

אלכס מילר: פתאום מגיע גוף חיצוני, שבא ונותן את ההערות שלו.

אלכס מילר: אם אתם חושבים שכל הבדיקות ועדת המשנה שבחנה את השלוחות לא נכונות, תדרשו את התיקונים.

אלכס מילר: אני לא מאמין שהבעיה כל כך גדולה, עד כי צריך לבטל את הוועדה.

אלכס מילר: מדובר בכמה תיקונים שהם צריכים לעשות.

אלכס מילר: הם יקבלו את התיקונים, וגם מתחייבים על זה.

אלכס מילר: גם יתר המוסדות שנמצאו בהם כשלים, מתחייבים בפניכם לתקן זאת.

אלכס מילר: אם לא יהיה כך, אתם חייבים לסגור אותם.

אלכס מילר: בכל מקרה זה חייב להיות לגבי כולם.

אלכס מילר: אם יש מוסד שיש איתו בעיה והוא לא מתקן את הבעיה, אתם חייבים לקחת את ההיתר של המסלול הזה.

אלכס מילר: אם יש מוסד חדש או מסלול חדש, שנבדק לא מזמן, תנו לו לתקן את הדברים לפי אותו תנאי.

אלכס מילר: אני בטוח, שלא יהיה שינוי דרסטי בתוכניות.

אלכס מילר: לא יכול להיות שדבר שנבדק לפני 3-4 חודשים שונה לחלוטין לאחר שהוועדה המקצועית בדקה אותו.

מיכל נוימן: מדובר בעיקר על הסגל האקדמי.

דב גולדברג: בזה אין בכלל בעיה אצלנו.

אלכס מילר: אנחנו לא רוצים להוריד את רמת הלימודים האקדמית במדינה.

אלכס מילר: אם יש דבר שלא ניתן לתיקון ומוסד כזה או אחר לא מוכן לקבל את ההערות, אנחנו נחזור לכאן ונגיד שהם התחייבו ולא עמדו בהתחייבויות.

אלכס מילר: לא יכול להיות ש-3 חודשים לפני פתיחת שנת הלימודים המוסד נתקע עם ההחלטות.

אלכס מילר: לדעתי, כאשר התקבלה ההחלטה לא חשבו לטווח הארוך.

אלכס מילר: יכול להיות שלא לקחו בחשבון את המוסד הזה.

אלכס מילר: יכול להיות שחשבו, שבמוסד הזה הכל בסדר.

אלכס מילר: כפי שציינת, ההחלטה התקבלה בתוך רבע שעה.

אלכס מילר: אני לא קיבלתי מאף מוסד אחר פנייה לגבי זה.

אלכס מילר: אני לא קיבלתי גם אף פנייה מאוניברסיטאות.

אלכס מילר: צריך לבדוק מה קורה אצלכם בבית, ולמה קורים דברים כאלה.

אלכס מילר: מדוע באה ועדה חיצונית שבוחנת את הדברים, ופתאום מתגלים דברים אחרים.

מיכל נוימן: זו לא ועדה חיצונית.

מיכל נוימן: זו ועדה שהמל"ג מנתה.

אלכס מילר: אבל ברגע שאתם נותנים היתר, אתם בוחנים את הדברים.

אלכס מילר: אם כך, איפה הבעיה?

מיכל נוימן: המל"ג מנסה לבדוק כרגע מה קרה.

אלכס מילר: ברגע שוועדה נותנת היתר לתואר או לפתיחת מסלול, היא צריכה לעשות עבודה מקצועית.

אלכס מילר: אם אתם באים ומקימים ועדה אחרת, שבודקת האם הוועדה הזו עשתה עבודה מקצועית והכל עובד כמו שצריך, אז אתם בודקים את עצמכם.

אלכס מילר: אם יש בעיה, תטפלו בה.

אלכס מילר: אני חושב, שההחלטה להקפיא תוכנית של אוניברסיטת דרבי לא באה בזמן הנכון.

אלכס מילר: המוסד הזה לא צריך לספוג את כל הביקורת על תוכנית הלימודים לתואר שנים במנהל עסקים במדינת ישראל.

אלכס מילר: אף אחד חוץ ממנו לא נפגע, וגם לא ייפגע.

אלכס מילר: אני בטוח, שהאוניברסיטאות יקבלו על עצמם לעשות שינויים ותיקונים, אם תגידו להם שאם הן לא יעשו זאת אתם תסגרו אותן.

אלכס מילר: אם לא תגידו את זה, הם גם לא יעשו את זה.

אלכס מילר: בסופו של דבר אותה ועדה שתקימו בעוד שנה-שנתיים תביא תוצאות אחרות.

אלכס מילר: אני בטוח שדרבי לא תופיע שם.

אלכס מילר: יש לכם אפשרות כנוהל חירום לקיים ישיבה ולתת היתר לדרבי ללמד M.B.A.

אלכס מילר: אני מבקש מהמוסד להתחייב בוועדת הכנסת שייעשו כל התיקונים, שיידרשו על ידי המל"ג.

דב גולדברג: התחייבנו.

מיכל נוימן: זה לא העניין.

אלכס מילר: אני קורא לכם לטפל גם בבעיות שהתגלו במוסדות האחרים, כך שלא יהיה מצב שבעוד שנה- שנתיים אנחנו נחזור לאותה בעיה שקיימת בלימודי מנהל עסקים.

אלכס מילר: אתם חייבים לאיים על אותם מוסדות שאתם תיקחו מהם את ההיתר.

אלכס מילר: אני יודע שמי שמנהל את המועצה להשכלה גבוהה, אלה האוניברסיטאות והן תלחמנה כדי לשמור על עצמן.

אלכס מילר: אתם חייבים לשמור על סטטוס קוו.

אלכס מילר: לא יכול להיות, שמי שהולך אחרי כל דבר שאתם רוצים צריך לספוג את הדברים.

אלכס מילר: זה לא הגיוני.

אלכס מילר: כדאי למצוא פתרון מיידי.

אלכס מילר: יש לכם את כל הכלים כדי לעשות את זה.

אלכס מילר: למועצה להשכלה גבוהה יש נוהל שצריך לפתור את זה.

אלכס מילר: המוסד מוכן מבחינתו להתחייב.

אלכס מילר: מדובר פה בהחלטה שהתקבלה ביולי, אחרי שרוב הדברים נסגרו מבחינת המוסד.

אלכס מילר: אם יש לכם הערות בנוגע למוסד, תעלו אותם.

אלכס מילר: אם אתם סומכים על הוועדה שבדקה, שעשתה עבודה מקצועית, אתם צריכים לתת למוסד הזדמנות להוכיח את עצמו.

אלכס מילר: הם מתחייבים לעשות את כל התיקונים.

אלכס מילר: אני קורא להשתמש באותו פטיש של 5 קילו גם כלפי אותם מוסדות, שבגללם כל הסיפור הזה עלה.

אלכס מילר: בדרבי לא היתה בעיה אלא במקומות אחרים.

אלכס מילר: אני בטוח שיש עוד מוסדות, שצריך לבדוק מה קורה אצלם.

אלכס מילר: אני לא רוצה להגיע למצב, שבו בכל שבוע נקיים ישיבה על מוסד כזה או אחר.

אלכס מילר: המטרה היא לעשות סדר, ויש לכם את כל הכלים לעשות זאת.

בולון אורלב: אני רוצה לנסות ולנסח את ההחלטות שלנו באופן שלא ייראה שהכנסת מנסה להתערב בהחלטות מהותיות של המל"ג.

בולון אורלב: אני בדעה שוועדת החינוך צריכה לשמור על העצמאות האקדמית של המל"ג.

בולון אורלב: הטענות שלנו פה הן לא טענות מהותיות.

בולון אורלב: אנחנו חברי כנסת, ואנחנו לא בודקים איכויות אקדמיות.

בולון אורלב: אנחנו יכולים ככל היותר להתערב בפרוצדורות.

בולון אורלב: אני מציע שנקבל 3 החלטות, שעולות בקנה אחד עם החוק, ויש גם מקום שוועדת חינוך תתערב בהן.

בולון אורלב: ההחלטה הראשונה, היא שהוועדה רואה בחיוב רב ומעודדת את "תהליך הגיור" של השלוחות הזרות והפיכתם למוסדות אקדמיים ישראליים, וקוראת למל"ג להצטרף למהלך של עידוד תהליך הגיור.

בולון אורלב: זו צריכה להיות ההצהרה חד משמעית של הוועדה.

בולון אורלב: דבר נוסף, הוא שצריך לומר שהחלטת המל"ג שלא לדון בהמלצות של ועדת המשנה למתן היתר לתואר שני למרכז ללימודים אקדמיים היא החלטה מקוממת, בהיותה מפלה בין מוסדות אקדמיים, בלי כל קשר ובלי הבחנה באיכויות האקדמיות.

בולון אורלב: הוועדה צריכה לתבוע מהמל"ג לפעול בנוהל קיץ, ולהביא את החלטות ועדה המשנה לדיון ולהחלטה.

בולון אורלב: אני לא מציע להם לאשר או לא לאשר.

בולון אורלב: זו החלטה סוברנית שלהם.

בולון אורלב: אנחנו רוצים שהם ידונו בנושא ויחליטו בנושא.

בולון אורלב: לפי ניסיוני, הם צריכים נסיבות מהותיות.

בולון אורלב: אני מציע שהכנסת לא תדרוש לאשר, אלא תדרוש להביא לדיון ולהחלטה של ועדת המשנה, בנוהל קיץ, ובכך למנוע, ולו למראית עין, התייחסות שונה למוסד שעובר "תהליך גיור".

בולון אורלב: המל"ג צריך להבין את הרמז.

בולון אורלב: אני מקווה, שהמל"ג יקשיב לוועדה הזו, ועדה שידעה תמיד לעמוד לימין ההשכלה הגבוהה ושמירת עצמאותה.

בולון אורלב: הואיל ומדובר פה בעניינים פרוצדוראליים ולא עניינים מהותיים, אין שום סיבה שהמל"ג לא יקשיב.

אלכס מילר: אני מקבל את ההמלצות.

אלכס מילר: אני רוצה להצהיר, שהדחיפות של הנושא היא גדולה.

אלכס מילר: אני חושב ששלושה שבועות מספיקים למועצה לקיים דיון בנושא.

אלכס מילר: אנחנו נשמח לשמוע מה יצא מהדיון הזה.

אלכס מילר: חשוב לציין, שאנו מבקשים שלא תהיה אפליה בין המוסדות השונים.

אלכס מילר: לא יכול שמוסד אחד יקבל היתר ומוסד אחר לא יקבל היתר.

אלכס מילר: ההחלטה צריכה להיות אחידה לגבי כולם.

אלכס מילר: כרגע, אני מתייחס להמלצות של ועדת המשנה שבחנה את המוסד.

אלכס מילר: אם תהיה ועדה אחרת שתבחן את המסלול הזה, אנו נתייחס לזה.

אלכס מילר: כל עוד אין התייחסות ספציפית לנושא, אני מתייחס למה שאיתו יש בעיה, ועדת המשנה לבדיקת המסלול וההיתרים של המל"ג.

אלכס מילר: אני מקווה לשמוע מכם תוך שלושה שבועות.

אלכס מילר: תודה רבה, הישיבה נעולה.